Document ID: 32005R1607

ΚΑΝΟΝΙΣΜΌΣ (ΕΚ) αριθ. 1607/2005 ΤΗΣ ΕΠΙΤΡΟΠΉΣ
της 30ής Σεπτεμβρίου 2005
για τροποποίηση του κανονισμού (ΕΚ) αριθ. 296/96 για τα στοιχεία που πρέπει να διαβιβάζουν τα κράτη μέλη και τη μηνιαία ανάλυση των δαπανών που χρηματοδοτούνται στο πλαίσιο του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (1), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Το άρθρο 1 του κανονισμού (ΕΚ) αριθ. 296/96 της Επιτροπής (2) προβλέπει ότι η Επιτροπή θέτει στη διάθεση των κρατών μελών, εντός των ορίων των πιστώσεων του προϋπολογισμού, τους αναγκαίους πόρους για την κάλυψη των δαπανών προς χρηματοδότηση από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων.
(2)
Το άρθρο 7 παράγραφος 1 του κανονισμού (ΕΚ) αριθ. 296/96 προβλέπει ότι οι δαπάνες οι οποίες δηλώνονται για ένα συγκεκριμένο μήνα πρέπει κανονικά να αντιστοιχούν στις πληρωμές και στις εισπράξεις που πραγματοποιήθηκαν κατά τη διάρκεια του μήνα αυτού. Ωστόσο, προβλέπονται ορισμένες εξαιρέσεις από τον κανόνα αυτό.
(3)
Για την εξασφάλιση της τήρησης του προϋπολογισμού και, στο βαθμό που είναι αναγκαίο, για την τήρηση των διατάξεων του άρθρου 1 του κανονισμού (ΕΚ) αριθ. 296/96, πρέπει να επιτραπεί στα κράτη μέλη να συμπεριλάβουν στις δηλώσεις τους δαπάνες εκτός από εκείνες που αφορούν τα μέτρα τα οποία καλύπτονται από τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (3) και να δηλώνουν τις δαπάνες για τον επόμενο μήνα.
(4)
Ως εκ τούτου, ο κανονισμός (ΕΚ) αριθ. 296/96 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7 παράγραφος 1 πρώτο εδάφιο του κανονισμού (ΕΚ) αριθ. 296/96 προστίθεται το ακόλουθο σημείο:
«δ)
οι δαπάνες που πραγματοποιούνται από τα κράτη μέλη μεταξύ της 1ης και της 15ης Οκτωβρίου 2005, εκτός από αυτές που αφορούν τα μέτρα τα οποία καλύπτονται από τον κανονισμό (ΕΚ) αριθ. 1257/1999 του Συμβουλίου (4) μπορεί, εφόσον είναι αναγκαίο για την τήρηση των διατάξεων του άρθρου 1, να δηλωθούν στο πλαίσιο του μήνα που έπεται εκείνου της πληρωμής στον δικαιούχο.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 2005.

Labels: 12
4
15